Her scorer Cahill tidenes raskeste MLS-mål
Målet var det raskeste i Major League Soccer noensinne. Like etter avspark lobbet Dax McCarty en flott ball til Cahill, som dempet den og scoret forbi en forfjamset Houston-keeper Tally Hall. - Det var en stor kamp for oss. Jeg fikk ballen i midten, dempet den på brystet og sendte den opp i hjørnet, beskriver Cahill til Fox Sports News ifølge The Australian. Den tidligere Everton-spissen slo den gamle MLS-rekorden med tre sekunder. New York var det klart beste laget i Houston. I annen omgang la Ibrahim Sekagya og Bradley Wright-Phillips på til 2-0 og 3-0. - Det var en utrolig viktig seier for oss og jeg er stolt av meg selv og laget, sier Cahill. Etter gårsdagens seier topper New York Eastern Conference med 56 poeng. Klubben er sammen med Sporting Kansas City allerede sluttspillklare fra avdelingen. (VG/NTB)
Tim Cahill ble historisk da han sendte New York i ledelsen etter bare åtte sekunder under 3-0-kampen borte mot Houston Dynamo i MLS søndag.